《五月二十五日晚自天寿还呈秦少章》
宋代·周行己

客思日百种，无一适所愿。入夏对灯火，坐窗如坐圈。

开口畏祸机，俛首学痴钝。嘉友不在眼，相思剧方寸。

晚凉策马出，豁然对清论。盈月阻良觌，欢喜论缱绻。

上言得三益，次言科举困。新诗破烦想，觉人体中健。

重我特特来，殷勤留一饭。促膝对夜树，萧爽无俗坌。

归来劳梦侵，令人欲高遁。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。